《冬日微雨集逍遥楼看颜鲁公碑二首 其一》
明代·邓云霄

百雉雄城象郡开，凭高吊古共徘徊。烟深八桂迷秦树，草暗三江失汉台。

庄叟逍遥空说海，颜碑剥落半藏苔。停杯一话兴亡事，风雨沉沉暮角哀。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。